РЕГЛАМЕНТ (ЕС) № 217/2014 НА КОМИСИЯТА
от 7 март 2014 година
за изменение на Регламент (ЕО) № 2073/2005 по отношение на наличието на салмонела в кланичните трупове на прасета
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (1), и по-специално член 4, параграф 4 от него,
като има предвид, че:
(1)
С Регламент (ЕО) № 2073/2005 на Комисията (2) се определят микробиологичните критерии за някои микроорганизми и правилата за прилагане, които трябва да се спазват от производителите и търговците на храни по отношение на общите и специфичните хигиенни изисквания, посочени в член 4 от Регламент (ЕО) № 852/2004, и по-специално критерият за технологична хигиена относно наличието на салмонела в кланичните трупове на прасета, с цел да се контролира замърсяването по време на клане.
(2)
На 3 октомври 2011 г. Европейският орган за безопасност на храните (ЕОБХ) прие Научно становище относно рисковете за общественото здраве, които следва да бъдат обхванати при проверката на (свинско) месо (3), в което се посочва, че при консумацията на свинско месо наличието на салмонела крие висок риск за общественото здраве и се препоръчва да се вземат мерки с цел да се предотврати замърсяването на кланични трупове на прасета със салмонела. Наред с други мерки ЕОБХ препоръчва да се прилага по-строг критерий за технологична хигиена относно наличието на салмонела в кланичните трупове на прасета.
(3)
С цел да се намали разпространението на салмонела в кланичните трупове на прасета контролът на хигиената по време на клането следва да се засили в съответствие с разпоредбите на Регламент (ЕС) № 218/2014 на Комисията от 7 март 2014 г. за изменение на приложенията към регламенти (ЕО) № 853/2004 и (ЕО) № 854/2004 на Европейския парламент и на Съвета и към Регламент (ЕО) № 2074/2005 на Комисията (4), като броят на положителните проби следва съответно да се намали.
(4)
Предвидените в регламента изисквания налагат производителите и търговците на храни да адаптират прилаганите към момента практики. С оглед на това е целесъобразно да се предвиди отложено прилагане на настоящия регламент.
(5)
Поради това Регламент (ЕО) № 2073/2005 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
В приложение I, глава 2 от Регламент (ЕО) № 2073/2005 ред 2.1.4 се заменя със следното:
„2.1.4.
Кланични трупове на прасета
Salmonella
50 (5)
3 (6)
Отсъствие в изпитваната зона на кланичен труп
EN/ISO 6579
Кланични трупове след разфасоване, но преди охлаждане
Подобрения в хигиената по време на клането и преглед на контрола на процеса, произхода на животните и мерките за биосигурност във фермите на произход“
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Прилага се от 1 юни 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 7 март 2014 година.